Okresná prokuratúra Nitra 
Damborského 1, 949 99 Nitra 1

Sp. zn. : 4 Pv 680/11/4403	Nitra, 27.6.2012
EEČ : 2-32-96-2012

U Z N E S E N I E

Trestná vec:	obvinený XXXXX 
Prečin:	Neoprávnené vyrobenie a používanie elektronického platobného prostriedku a inej platobnej karty podľa § 219 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov a iné trestné činy

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
dňa 27.09.2011 v čase približne o 14.00 hod. v Nitre na Dolnočermánskej ulici pri pošte v budove XXXXX počas toho ako vystupoval z osobného motorového vozidla, ktoré riadila XXXXX jej odcudzil čiernu koženú tašku, ktorú mala pri sebe vo vozidle tak, že ju schmatol a ušiel s ňou na neznáme miesto, pričom odcudzením čiernej koženej peňaženky s finančnou hotovosťou 733,-eur, platobnej karty VÚB a.s., 4 ks kartičiek k účtu VÚ a.s., karty Home Credit. 1 ks ZKP na meno XXXXX, 1 ks ZKP na meno vnučky XXXXX XXXXX, občianskeho preukazu na meno XXXXX, Tesco karty, 1 ks mobilného telefónu zn. Nokia nezisteného typu a IMEI čiernej farby, 1 ks mobilného telefónu zn. Samsung nezisteného typu a IMEI ružovej farby, striebornej retiazky na ruku, zlatej retiazky na krk s príveskom v tvare „C , ktoré čierna kožená taška obsahovala, spôsobil poškodenej XXXXX, nar. XXXXX, bytom XXXXX, XXXXX škodu vo výške 1.000,-Eur,

lebo je trestné stíhanie neprípustné podľa § 9 odsek 1 písmeno d
Odôvodnenie:
Uznesením vyšetrovateľa PZ Okresného riaditeľstva Policajného zboru v Nitre pod ČVS: ORP-1523/OVK-NR-2011 zo dňa 02.11.2011 a následne uznesením  identickej spisovej značky zo dňa 06.12.2012 bolo vznesené obvinenie XXXXX pre prečin neoprávneného vyrobenia a používania platobného prostriedku, elektronických peňazí alebo inej platobnej karty podľa § 219 odsek 1 Trestného zákona v súbehu s prečinom krádeže podľa § 212 odsek 2 písmeno c) Trestného zákona.
	V priebehu vyšetrovania bolo zistené, že obvinený XXXXX dňa 23.05.2012 zomrel. 
	Z oznámenia o úmrtí vydaného mestom Sereď dňa 11.06.2012 zapísaného vo zväzku II., ročník 2012, strana 58, por. č. 2 vyplýva, že obvinený XXXXX dňa 23.05.2012 zomrel.
Podľa § 219 odsek 1 Trestného zákona sa prečinu neoprávneného vyrobenia a používania platobného prostriedku, elektronických peňazí alebo inej platobnej karty dopustí ten „kto neoprávnene vyrobí, pozmení, napodobní, falšuje alebo si obstará platobný prostriedok alebo elektronické peniaze alebo inú platobnú kartu vrátane telefónnej karty alebo predmet spôsobilý plniť takú funkciu na účel použiť ho ako pravý alebo na taký účel ho prechováva, prepravuje, použije alebo poskytne inému.
Podľa § 212 odsek 2 písmeno c) Trestného zákona sa prečinu krádeže dopustí ten „kto si prisvojí cudziu vec tým, že sa jej zmocní a čin spácha na veci, ktorú má iný na sebe alebo pri sebe.
	Podľa § 215 odsek 1 písmeno d) Trestného poriadku „prokurátor zastaví trestné stíhanie, ak je trestné stíhanie neprípustné podľa § 9.
	Podľa § 9 odsek 1 písmeno d) Trestného poriadku „trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho.
	Poukazujúc na ustanovenie § 215 odsek 1 písmeno d) Trestného poriadku došlo k splneniu taxatívne uvedených podmienok, pretože na základe predloženého listinného dôkazu, oznámenia o úmrtí zo dňa 11.06.2012 je zrejmé, že obvinený dňa 23.05.2012 zomrel. 
	Nakoľko v trestnom konaní nemožno pokračovať a trestné stíhanie musí byť zastavené  proti tomu, kto zomrel ako aj s poukazom na vyššie uvedené skutočnosti som rozhodla tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú je možné podať do  
troch dní od doručenia uznesenia na Krajskú prokuratúru XXXXX cestou  
Okresnej prokuratúry XXXXX. Sťažnosť má odkladný účinok.  

JUDr. Miroslava Križanová
prokurátorka